钦定古今图书集成/明伦汇编/官常典/第614卷 > 裴昭明
## 钦定古今图书集成/明伦汇编/官常典/第614卷 > 裴昭明

按《南齐书》本传：“昭明，河东闻喜人，宋大中大夫松之
孙也。父骃，南中郎参军。昭明少传儒史之业，泰始中
为太学博士。有司奏太子婚，纳征用玉璧虎皮。”未详
何所准据。昭明议：礼，纳征俪皮为庭实，鹿皮也。晋太
子纳妃，注以虎皮二。太元中，公主纳征，虎豹皮各一。
岂其谓婚礼不议王公之差，故取虎豹文蔚以尊其
“事。虎豹虽文，而征《礼》所不言；熊熊虽古，而《婚礼》所不
及；珪璋虽美，或为用各异。今宜准的经诰，凡诸僻谬，
一皆详正。”于是有司参议，加珪、璋、豹、熊、罴皮各二。元
徽中，出为长沙郡丞。罢任，刺史王蕴谓之曰：“卿清贫，
必无还资，湘中人士，有须一礼之命者，我不爱也。”昭
明曰：“下官忝为邦佐，不能光益上府，岂以鸿都之事，
仰累清风。”历祠部通直郎。永明三年使卤，世祖谓之
曰：“以卿有将命之才，使还当以一郡相赏。”还为始安
内史。郡民龚元宣云神人与其玉印玉板书，不须笔，
吹纸便成字。自称龚圣人，以此惑众。前后郡守敬事
之，昭明付狱治罪。及还，甚贫罄。世祖曰：“裴昭明罢郡
还，遂无宅。我不谙书，不知古人中谁比。”迁射声校尉，
九年，复遣北使。建武初，为王元邈安北长史、广陵太
守。明帝以其在事无所启奏，代还责之。昭明曰：“臣不
欲竞执关键故耳。”昭明历郡皆有勤绩，常谓人曰：“人
生何事须聚蓄，一身之外，亦复何须。子孙若不才，我
聚彼散。若能自立，则不如一经。”故终身不治产业。中
兴二年卒。从祖弟𫖮，字彦齐，少有异操。泰始中，于总
明观听讲，不让刘秉，席秉用为参军。昇明末，为奉朝
请。齐台建，世子裴妃须外戚谱，𫖮不与，遂分籍。太祖
受禅，上表诽谤，挂冠去，伏诛。